**„Virágos Nagykőrösért 2023” - Pályázati felhívása**

**Nagykőrös Város Önkormányzat Képviselő-testülete februári ülésén döntött arról, hogy pályázati felhívást tesz közzé.**

***A pályázat célja:*** Elsősorban azon nagykőrösi lakosok és szervezetek, intézmények, vállalkozások munkájának nyilvános keretek közötti értékelése, elismerése, akik kiemelkedően sokat tesznek és részt vesznek a város külső megjelenésének szebbé tételében. Ezzel elősegítve és kialakítva egy virágos, környezetbarát, kulturált, esztétikus és vendégváró településképet.

**Az első 100 pályázó virágpalánta csomagot kap!**

A pályázat díjazásánál az alábbi kategóriákban indulhatnak nagykőrösi bejelentett lakcímmel rendelkező magánszemélyek, intézmények vagy nagykőrösi telephellyel rendelkező gazdálkodó szervezetek.

* Legvirágosabb Ház (Családi házak környezete, udvara, előkertéje, külterületi ingatlanok környezete, esztétikus kialakítása)
* Legvirágosabb Társasház (Lakótelepek, társasházak, erkélyek, egyéb épületek környezete, kialakítása.
* Legvirágosabb Intézmény és Vállalkozás (Közintézmények környezetének, cégek, egyéb jogi személyek, vállalkozások környezetének fenntartása, ápolása, virágosítása)

**A pályázatok elbírálásánál fontos szempontok:**

* Pályázni közterületről bárki által jól látható területtel, vagy az ingatlan előtt található közterülettel lehet.
* A zöldfelület egyes elemeinek összhangja gondozottsága. (A pályázatban megjelölt közterületen parlagfű és egyéb gyomnövény ne legyen!)
* az udvar, előkert, homlokzat, járdaszegély zöld növényi és virágdíszítése, esztétikai összhatása
* közterület parkosítása, rendezett, ápolt, kulturált összképe, a zöldterület együttes hatása
* az épületek körüli növényi díszítés, virágosítás, környezetszépítő eszközök minősége, összhangja

A pályázat benyújtásánál szükséges a pályázó nyilatkozata, melynek értelmében a pályázatban szereplő terület a tulajdonát (bérletét) képezi, vagy azzal határos közterület.

A nevezési lapot Nagykőrös Város Önkormányzata címére (2750 Nagykőrös, Szabadság tér 5.) lehet benyújtani a Polgármesteri Hivatalnál beszerezhető, vagy Nagykőrös Város honlapjáról (www.nagykoros.hu) letölthető formanyomtatványon.

**Pályázat benyújtásának határideje: 2023. május 12., péntek 10 óra**

**Pályázat elbírálásának ideje: 2023. június 30.**

Részletek: [www.nagykoros.hu](http://www.nagykoros.hu)

Figyelje a pályázattal kapcsolatos folyamatos híreinket!

Kelt.: 2023. február 09.

**Dr. Czira Szabolcs s.k.**

**polgármester**